***Comunicat de presă***

***25 aprilie 2025***

**ICR aduce cultura românească în prim-plan la unul dintre cele mai importante evenimente din Suedia – Noaptea Culturală a orașului Stockholm 2025**

Institutul Cultural Român de la Stockholm se alătură și în acest an evenimentului *Kulturnatt Stockholm*, printr-o prezență activă în programul oficial al Nopții Culturale – unul dintre cele mai importante evenimente dedicate artei și culturii din capitala Suediei. Pe 26 aprilie, între orele 18 :00 și 24 :00, sediul ICR Stockholm va găzdui un program artistic complex, ce include două recitaluri susținute de chitaristul Nuțu Olteanu și o expoziție de artă contemporană, cu performance-uri semnate de artiștii suedezi Carolina Hindsjö și Jakob Anckarsvärd, alături de artistul de origine română Dorinel Marc.

Considerat unul dintre cei mai importanți chitariști de origine română, Nuțu Olteanu este fondatorul legendarei trupe „Iris” și a activat, de-a lungul carierei, în cadrul unor formații de referință precum „Holograf” și „Roșu și Negru”. Artistul a revenit constant pe scenele din România, participând la concertele aniversare ale trupelor Iris și Holograf. Stabilit în Suedia din 1990, Nuțu Olteanu și-a continuat parcursul muzical fondând mai multe proiecte rock, printre care „Led Boots”, „Bejerstrand”, „Sabbtail” și, mai recent, „Guts&Grace”.

Recitalul susținut de chitaristul Nuțu Olteanu va cuprinde atât compoziții proprii în limba română, cât și reinterpretări ale unor piese internaționale celebre. Din repertoriul său vor face parte melodii precum „Fără tine nu pot”, „Noaptea”, „Amintiri” și „A fi sau a nu fi” – cunoscute publicului din perioada colaborării cu trupa Iris –, alături de piese de pe albumul *Guts & Grace*, precum „Dunărea Delta Blues” și „Descântec”. Programul va fi completat de câteva dintre cele mai îndrăgite coveruri internaționale, precum „I Got a Woman” (Ray Charles), „Black Magic Woman” (Carlos Santana), „Old Love” (Eric Clapton), „Still Got the Blues” (Gary Moore) și „Sultans of Swing” (Dire Straits).

A doua parte a recitalului lui Nuțu Olteanuva include hiturile „Money for nothing‟ (Dire Straits), „Purple Haze‟ (Jimi Hendrix), „Walking by myself‟ (Gary Moore), „Before you accuse me‟ (Eric Clapton), „Europa‟ (Carlos Santana), „Black night‟ (Deep Purple), „Another brick in the wall‟ (Pink Floyd).

**\*\*\***

În cadrul Nopții Culturale a orașului Stockholm vor fi prezentate lucrările a 36 de artiști din România și Suedia, reunite în expoziția „Transhumance. Arrival and Integration – Culoare Ocru”, vernisată pe 8 aprilie în galeria ICR Stockholm.

Derulat sub forma unei trilogii expoziționale, proiectul „Transhumance: A Journey of Cultural Passage”, inițiat de Etaj artist-run space (București), în colaborare cu Studio 44 (Suedia), explorează procesul de creație ca o trecere prin diverse teritorii culturale.

Cei 36 de artiști din Suedia și România care expun, la sediul ICR Stockholm, sunt: Dorinel Marc, Ana María Almada De Álvarez, Zoltan Bela, Andrei Zverev, Carolina Hindsjö, Ekaterina Sisfontes, Kjell Hansson, Jacob Anckarsvärd, Susanne Hogdahl Holm, Lena Rammi, Rikard Fåreaus, Andreas Ribbung, Erik Lindeborg, Diana Butucariu, Ninni Nylen, Adrian Ghiman, Andrei Tudoran, Ruxandra Tudoran, Catalin Burcea, Corina Păcurar, Ilina Schileru, Lucian Sandu Milea, Mihai Zgondoiu, Mircea Modreanu, Radu Panait, Raluca-Ilaria Demetrescu, Razvan Nastase, Răzvan Pascu, Ruxandra Tudoran, Sebastian Iacob, Sergiu Chihaia, Zoltan Bela, Mugur Grosu&Lumi Mihai, Cătălin Burcea, Adrian Ghiman, Andro Zverev.

Organizatori: ICR Stockholm, ETAJ artist run-space (București), Galeria 44 (Stockholm), târgul de artă independent Supermarket (Stockholm).

**\*\*\***

Noaptea Culturală a oraşului Stockholm este un eveniment-umbrelă, organizat pentru prima dată în 2010 de municipalitatea oraşului Stockholm. În 2024, Noaptea Culturală a oraşului Stockholm, organizată în colaborare cu Stockholms Kulturliv şi desfăşurată sub egida *Stockholm – Capitala Scandinaviei*, a reunit aproximativ 130 de instituţii culturale dintre cele mai importante din capitala Suediei, care au prezentat publicului larg în jur de 450 de evenimente culturale. Kulturnatt este organizat pentru a oferi locuitorilor şi turiştilor o noapte de evenimente culturale atractive, cu scopul de a trasa harta culturală a oraşului prin mobilizarea principalilor operatori culturali din Stockholm.

**Contact presă:**

Serviciul Promovare și Comunicare

biroul.presa@icr.ro;

031 71 00 622